ΓΡΑΠΤΗ ΕΡΩΤΗΣΗ E-2714/98

υποβολή: Leonie van Bladel (UPE) προς το Συμβούλιο

(1 Σεπτεμβρίου 1998)

Θέμα: Η απειλή κλιμακώσεως των στρατιωτικών επιχειρήσεων και η ειρηνευτική διαδικασία στην Αγκόλα

Προτίθεται το Συμβούλιο να λάβει σαφή πολιτική θέση προκειμένου να προληφθεί η κλιμάκωση των στρατιωτικών επιχειρήσεων και να προωθηθεί η ειρηνευτική διαδικασία στην Αγκόλα τώρα που η κυβέρνηση στην Λουάντα, μέσω των εδαφών της Δημοκρατίας του Κογκό και της Ναμίμπια, χρησιμοποιεί στρατιωτικά μέσα και σύγχρονο εξοπλισμό που έχουν αποκτηθεί με κέρδη από το πετρέλαιο της Αγκόλα ενώ το 60 % του πληθυσμού της Αγκόλα διαβιώνει σε επίπεδο κατώτερο του αποδεκτού, οι στρατιωτικές δυνάμεις της Αγκόλα εξακολουθούν να παραμένουν στα σύνορα του Κόγκο- Μπραζαβίλ προκειμένου να διατηρήσουν στην εξουσία τον μη εκλεγέντα πρόεδρο και απειλείται με εκκαθάριση η επίσημη αντιπολίτευση, δεδομένου ότι τα ανωτέρω δεν μπορούν να γίνουν αποδεκτά από την Ε.Ε στο πλαίσιο των υφισταμένων πολιτικών της σχέσεων, βάσει της Συνθήκης Λομέ, και θα πρέπει να οδηγήσουν σε κυρώσεις;

Απάντηση

(20/21 Δεκεμβρίου 1998)

1. To Συμβούλιο συμμερίζεται τη βαθειά ανησυχία της Αξιοτίμου κας Βουλευτού για τη φανερή επιδείνωση της πολιτικής και στρατιωτικής κατάστασης στην Αγκόλα και τον αυξανόμενο κίνδυνο επανάληψης του πολέμου και νέου κύματος δυστυχιών για το λαό της Αγκόλας.

Η ΕΕ έχει καλέσει κατέπανάληψη τα μέρη να συμμορφωθούν με το Πρωτόκολλo της Λουσάκα, ιδίως όσον αφορά την αποστράτευση όλων των στρατιωτικών τμημάτων της UNITA που δεν έχουν ακόμη ενταχθεί στον στρατό της Αγκόλας.

Το Συμβούλιο είναι της γνώμης ότι η πρωταρχική αιτία της κρίσης και του σημερινού αδιεξόδου στην Αγκόλα, όπως αναφέρεται εξάλλου και στο ψήφισμα 1195(1998) του Συμβουλίου Ασφαλείας των ΗΕ της 15ης Σεπτεμβρίου 1998, είναι η άρνηση της ηγεσίας της UNITA να συμμορφωθεί με τις υποχρεώσεις της βάσει των "Acordos de Paz" του Πρωτοκόλλου της Λουσάκα και των οικείων ψηφισμάτων του Συμβουλίου Ασφαλείας των Ηνωμένων Εθνών.

Η Ευρωπαϊκή Ένωση θα συνεχίσει επομένως να καλεί την ηγεσία της UNITA να συμμορφωθεί αμέσως και χωρίς όρους με τις υποχρεώσεις της, ιδίως όσον αφορά την πλήρη αποστράτευση των δυνάμεών της και την πλήρη συνεργασία για την άμεση και άνευ όρων επέκταση της κρατικής διοίκησης στο σύνολο της εθνικής επικράτειας.

Η Ένωση, αναγνωρίζοντας την υπομονή που επέξειξε η κυβέρνηση της Αγκόλας, απευθύνει έκκληση προς αυτήν να μην προβεί σε στρατιωτικές δράσεις, να συνεχίσει τον διάλογο για την επίλυση της κρίσης, να απόσχει από οποιεσδήποτε ενέργειες θα μπορούσαν να οξύνουν περαιτέρω την παρούσα κατάσταση και να διευκολύνει το έργο του Ειδικού Αντιπροσώπου του Γενικού Γραμματέα των ΗΕ.

Η Ένωση, στο πλαίσιο των σχέσεών της με την Αγκόλα, εξακολουθεί να είναι προσηλωμένη στο στόχο της ενθάρρυνσης και υποστήριξης της εθνικής συμφιλίωσης, της οικονομικής ανόρθωσης και του εκδημοκρατισμού, με βάση τις αρχές του κράτους δικαίου και της χρηστής διακυβέρνησης (συμπεριλαμβανομένης και της διαφανούς και υπεύθυνης διαχείρισης όλων των πόρων της χώρας που πρέπει να διατεθούν για την ισόρροπη και βιώσιμη ανάπτυξή της).

2. Όσον αφορά την κρίση στην περιοχή των Μεγάλων Λιμνών, η Ένωση εξακολουθεί να πιστεύει ότι δεν μπορεί να επιτευχθεί διαρκής ειρήνη χωρίς μια πολιτική διευθέτηση και συνεχίζει να υποστηρίζει την ιδέα σύγκλησης μιας διεθνούς διάσκεψης, υπό την αιγίδα των ΗΕ και του ΟΑΕ, και με την υποστήριξη όλων των κρατών της περιοχής, προκειμένου να εξεταστούν σφαιρικά οι βαθύτερες αιτίες των συγκρούσεων που μαστίζουν την περιοχή αυτή.

Σχετικά με την πρόσφατη κρίση στην Δημοκρατία του Κογκό (ΔτΚ), η Ένωση επανέλαβε ιδίως την υποστήριξή της στις αρχές της εδαφικής ακεραιότητας και της εθνικής κυριαρχίας της ΔτΚ και των όμορων χωρών και απηύθυνε έκκληση για παύση των εξωτερικών επεμβάσεων στη χώρα αυτή. Πρέπει να σημειωθεί σχετικά, ότι η πρόσκληση της ΔτΚ προς τα στρατεύματα της Αγκόλας, της Ζιμπάμπουε και της Ναμίμπια δεν κρίθηκε ασύμβατη με τις αρχές του Χάρτη των ΗΕ από το Συμβούλιο Ασφαλείας των ΗΕ, αν και βεβαίως η Ένωση προσφέρει την υποστήριξή της μόνο στις διπλωματικές πρωτοβουλίες που αποσκοπούν στην επίτευξη ειρηνικών λύσεων.

3. Η Ευρωπαϊκή Ένωση, όπως και ο αξιότιμος κ. βουλευτής, εξακολουθεί να ανησυχεί για την κατάσταση στην Δημοκρατία του Κογκό και κατεδίκασε κάθε εξωτερική ανάμειξη, ιδίως την επέμβαση ξένων στρατευμάτων, και ζήτησε την άμεση απόσυρση όλων των ξένων δυνάμεων.